钦定古今图书集成/方舆汇编/职方典/第1051卷 > 泉州府古迹考 府志
## 钦定古今图书集成/方舆汇编/职方典/第1051卷 > 泉州府古迹考 府志

本府。〈晋江县附郭。〉

《桐城郡　》初筑城，环城皆植刺桐，衢巷夹道皆桐，故号“桐城。”

八卦沟　弘治十一年，御史张敏檄开城中河，于惠民局东邻家沟旁掘得一大磁缾，铸有“巽” 字，盖旧以八卦之缾置于沟中，非凿沟如八卦之象也。

放生池　，唐天宝六年置，周回四里，在肃清门。贞元中，作水陆堂于池上。乾符六年，广而为院，后以其地为都监廨舍。淳熙间，徙于石笋桥北亭之上。庆元间，刘公颖濬东湖，始以湖为之，构亭其上曰“恩波” ，作东湖放生祝圣宝胜禅院。后四十馀年壅塞，湖水浅涸。淳祐癸卯，颜颐仲开浚之。

石井镇　在县东南六十里修仁里。安海市客舟自海至州，遣吏榷税于此，号曰石井津。叠石为门，镇旁有亭，巍然独峙，群峰秀丽，扁曰“双明。”

都税务　在镇雅坊街东。熙宁八年建。税之目有七，曰门税、市税、舶货税、彩帛税、猪羊税、浮桥税、外务税。嘉定十年，守真西山公移建于浯浦天妃宫前。

南外宗正司　，旧在肃清门外。正统三年，奉例织造，知府尹宏以其故址之半，改为织染局，今局地为宦家分佃。又宗正司有芙蓉堂、天宝池，后俱入于水陆寺，今为宦家分佃。又有忠厚坊，今坊废，而铺犹以“忠厚” 名。

染局　宣德三年，于府治东南后巷创建。正统年间，织染归并一局。成化年间，又将染料类解福州募造。嘉靖三十三年，移染局于府治后东畔。

新旧睦宗院　有元祐堂，宋淳祐六年建。又有“王祠” ，在旧院内，祀二十三王，今废。

宗学　在旧睦宗院门之东。绍兴初置堂曰“彰化。” 斋有三：曰“宗强” ，曰“信厚” ，曰“立爱。” 嘉定十三年更堂曰《崇教》，增斋曰《怀德》，更信厚曰“升贤。” 斋。有长、谕皆以宗姓，讲书、教谕则以庶姓。又有清源书院，在新睦宗院内，知宗希衮建。

宋州治　旧有中和堂，初名“爱松。” 又有清暑堂、安静堂，在州治内。又有宣化堂、韩中令祠、韩忠献祠，在州治后。

唐“六曹新都堂　” 即司功、司户、司仓、司法、司兵、司田六参军厅，在旧州治前左右。

宋通判厅　旧有“清白堂” ，在厅事西。又有“康海堂” ，在厅事东。嘉定十一年，施诚一建。

福建兵马都监厅　旧在肃清门外，后守宋钧改为行衙，辟都教场于朝天门内，以旧教场馀地作“兵马都监厅。”

签事判官厅　绍兴二十六年，因架阁库旧地改建。淳祐间，董元龙新之。

节度推官厅　有纳凉轩，在厅事西。下瞰莲塘，其堂曰“桐城道院。” 林希逸更名曰“敬义堂。” 元推官徐居正重修。

宋先贤祠　在州学礼殿之东。

瑞莲堂　在州学讲堂之右，为梁文靖公肄业所。绍兴二十九年秋，堂下池产双莲，守辛次膺以诗纪瑞。乾道七年，林教授岊建斯堂。嘉靖十六年，立文靖公祠其中。

魁瑞亭　在旧晋江县学前。旧名“槐亭。” 庆元四年，双莲产于亭下之池，教授邦俊易是名“教授厅　。” 东有温知室，西有儒隐堂。堂之前有万卷楼，下瞰泮池。淳熙中，萧鹗建，今废。

泉州路　，宋时自西北取剑州路，出城西义成门，至南安汰口驿、永春桃源驿、德化龙浔驿、上壅驿，扺尤溪县，迤逦经西芹，至延平建宁，为避福州大义江之险。然山岭高峻，今不行。

市舶提举司　按《通志》：“在府治南水仙门内，旧市舶务址。宋元祐初置，后废。崇宁初复置，高宗时亦罢而复置，元季废置不一，明洪武间仍置，成化八年，移置福州。”

左副新刷土军万户府　按《通志》：“在府北泉山门外。元至元间，以殿前司左翼军隶于府，复刷土军以益之，乃立营建署于州之后门。万户赤干迁今所。明洪武初，归附，调其军隶山东宁海卫” ，府署故址犹存。

殿前司左翼军统制厅　按《通志》：“在府城东三十九都。宋以东禅、护安、太平、龙湖、报慈五院隙地合建营寨，设统制厅以领之。” 元至元中，以其军隶左副万户府，寻废。

杂造局　按《通志》：“在府治东，元时建，即宋废提举司故址也” ，今废。

清源驿　按《通志》：在府治西南忠孝坊内。元时以宋宗正司改建。至正九年，监郡偰玉立重修，后废。

市舶务　按《通志》：“在府城南镇南门外，元改为杂造局。”

石井镇巡检司　按《通志》：在府南八都安海市，元时建，明洪武二十年，徙于同安之陈坑，故址犹存。

来远驿　按《通志》：“在府城南三十五都车桥村，永乐三年建，以馆海外诸国之来贡者。成化八年，提举司移置福州，驿遂废。”

宋州社稷坛　按《通志》：“在府治西南净明坊内，宋时建，初以风云雷雨附祭。嘉定十四年，郡守宋均复别建风雨雷师坛于仁惠坊内东仓之隙地。元因之，后俱废。” 今净明坊故址，悉为民居，东仓故址，并入府治。

宋县社稷坛　按《通志》，在元妙观南，今为民居牧马地　。按《通志》，唐柳冕以闽为六朝牧马之

地。宋天圣中，向纯尝提点福泉、兴化，养放海屿马

七里亭　在城东七里，淳祐中建。

二山亭　在北楼上，宋郡守陈康民建，对清源双阳山，故名。

喜雨亭　在清源下洞前。宋郡守韩仲通祷雨北山有应，因建是亭。

望州亭　在北山瑞像岩绝顶。

望仙亭　在清源上洞前。

《十峰紫翠亭　》在北山之麓。

二公亭　在东湖大阜中。唐刺史席相、别驾姜公辅构，郡人呼为“二公亭。” 唐四门博士欧阳詹《记》。

蔡忠惠公祠　有《洛阳桥记》，出公自笔大书，刻石树于祠厅事中，至今拓之，流传海内。

安平　出城十里许，有大佛寺，石佛高五六丈馀，旁有大石，镌“泉南佛国” 四字，字高六尺，宋王梅溪公笔。

清源山　碧霄岩有“寿” 字，高二丈，刻石壁上。宋淳祐三年中，林奭为同安令，奉父登游，书以祝寿，有记。

天风海涛楼　在县三十六都石头山，宋建。唐欧阳詹故宅　，在府城南三十五都潘湖。宋柯述故宅　，在县元妙观前。

崔珙故宅　在县南俊巷。

梁克家故宅　在县学东。

诸葛廷瑞故宅　在府城“执节坊” 内。

“李邴故宅　” 在县学前蔡巷内。

“钱熙故宅　” 在《李邴故宅》之南。

“石起宗故宅　” 在府城万石坊内。

《留正故宅　》在府城西隅文锦铺。

傅蔡故宅　在旧通津门直北，今宅前“忠肃坊” 犹存。

曾公亮故宅　，在府东旧南城下，状元坊左。吕夏卿故宅　，在府城陆宗院之西偏。

陈从易故宅　，在吕宅之西。

南安县

墨妙堂　在九日山寺。宋乾道六年建，陈知叶有《记》。

尉司　按《通志》：在县治东北，宋绍兴间建，内有甲仗库、阅武亭、京仙堂、安靖堂、豫轩、清肃轩，元至元间毁，故址犹存。

沃口驿　按《通志》：在县北十六都郑山，宋初设，后废。

都巡寨　按《通志》：在县东三都潘山，宋绍兴间置，元至顺间，徙于卢溪桥，为卢溪巡检司。明洪武二十年，徙于惠安之獭窟屿。今卢溪故址尚存。

惠安县

鸣皋堂　在县治左。宋知县李侯，惟一鹤自随于堂中，与士友商论古今；鹤立其旁，时或一鸣，声彻云表，故名。

旧县治　按《通志》在县北六都龙窟岭下，后徙于螺山之阳，故址尚存。

旧儒学　按《通志》，“在县治西登科山之阳。” 详见